Avoimuusrekisterivalmistelun parlamentaarisen ohjausryhmän kokous 3/2021

Aika 3.5.2021 klo 8:00-10:00

Paikka Etäkokous (linkki kalenterikutsussa)

Osallistujat

Pj. Markus Lohi, kansanedustaja, KESK

Johannes Koskinen, kansanedustaja, SDP

~~Sebastian Tynkkynen, kansanedustaja, PS~~

Saara-Sofia Sirén, kansanedustaja, KOK

Mari Holopainen, kansanedustaja, VIHR

Veronika Honkasalo, kansanedustaja, VAS

Sandra Bergqvist, kansanedustaja, RKP

Antero Laukkanen, kansanedustaja, KD

Lasse Nikkanen, LiikeNyt

Sihteerit:

Sami Demirbas, asiantuntija, oikeusministeriö

Heini Huotarinen, neuvotteleva virkamies, oikeusministeriö

Anna Pohjalainen, EU-asiantuntija, oikeusministeriö

Lisäksi kutsuttuna asiantuntijatyöryhmä:

Niklas Wilhelmsson, yksikönpäällikkö, oikeusministeriö (pj.)

~~Juuso Oilinki, erityisasiantuntija, oikeusministeriö~~

Pertti Rauhio, hallintojohtaja, eduskunnan kanslia

~~Miska Lautiainen, valtiovarainministeriö~~

~~Liisa Partio, jäsen, Kansalaisyhteiskuntapolitiikan neuvottelukunta KANE~~

Tuomo Yli-Huttula, puheenjohtaja, Edunvalvontafoorumi

Pentti Mäkinen, Transparency Finland

~~Markku Jokisipilä, johtaja, eduskuntatutkimuksen keskus~~

~~Emilia Korkea-aho, apulaisprofessori~~

1. **Kokouksen avaus ja esityslistan hyväksyminen**

Puheenjohtaja avasi kokouksen klo 8:02. Todettiin läsnäolijat.

Päätettiin, että sihteeristö kertoo muissa asioissa avoimuusrekisterivalmistelun sidosryhmätyöpajasta, joka järjestettiin maaliskuussa.

1. **Edellisen kokouksen pöytäkirjan hyväksyminen**

Hyväksyttiin edellisen kokouksen pöytäkirja.

1. **Esitys avoimuusrekisteristä**

Käytiin läpi työryhmän esitys avoimuusrekisteristä. Muistio perustuu ohjausryhmän edellisessä kokouksessa tehdyille linjauksille. Pykälä- ja perustelumuotoilut ovat vasta alustavia ja niitä on tarkoitus vielä täydentää.

Ohjausryhmä kiinnitti huomiota muistiossa käytettyyn terminologiaan – tekstissä esimerkiksi puhutaan välillä lobbauksesta ja välillä vaikuttamistoiminnasta. Käytiin keskustelua satunnaisuuden määrittelystä. Satunnainen vaikuttamistoiminta on tarkoitus sulkea avoimuusrekisterilain soveltamisalan ulkopuolelle. Ohjausryhmän jäsenet pitivät satunnaisen vaikuttamistoiminnan käsitettä ja käsitteen suhdetta lain muihin säännöksiin kuin rajoituksia koskevaan 3 §:ään osittain epäselvänä. Kysymyksiä herätti esimerkiksi merkittävä taloudellinen toiminta, joka esityksen mukaan toisi satunnaisenkin vaikuttamistoiminnan lain soveltamisalaan. Soveltamisalan rajoitusten osalta keskustelua herätti myös yhdistys- ja kansalaistoiminta. Lisäksi ohjausryhmä pohti, tulisiko tavanomainen yhteydenpito kansanedustajiin sulkea avoimuusrekisterilain soveltamisalan ulkopuolelle. Viranomaisen asettamiin työryhmiin osallistuminen on rajattu avoimuusrekisterilain soveltamisalan ulkopuolelle, sillä viranomaisilla on jo nykyään velvollisuus kirjata työryhmiä koskevat tiedot. Avoimuusrekisterilaki ei velvoita viranomaisia kirjaamaan tapaamisiaan lobbareiden kanssa. Todettiin, että oikeusministeriö on tilannut kyselytutkimuksen, jolla selvitetään sitä, kuinka moni yritys tai järjestö arviolta joutuisi rekisteröitymään avoimuusrekisteriin.

Rekisteröitävien tietojen osalta ohjausryhmä kiinnitti huomiota tietosuojasääntelyn huomioimiseen. Uhkasakkoa koskevan säännöksen osalta ohjausryhmä pohti, riittäisikö esitettyä kahta vuotta lyhyempi siirtymäaika, esimerkiksi yksi vuosi.

1. **Muut asiat**

- Sidosryhmätyöpajan tulokset

Käytiin lyhyesti läpi maaliskuussa järjestetyn sidosryhmätyöpajan tuloksia. Työpaja järjestettiin Howspace-alustalla 12.3. – 23.3. ja siihen oli kutsuttu noin 200 eri sidosryhmien edustajaa. Työpajan aiheena oli avoimuusrekisterikokonaisuus. Suurin osa osallistujista piti kokonaisuutta toteuttamiskelpoisena. Osa osallistujista kannatti avoimuusrekisterisääntelyn soveltamisalan rajaamista ministereihin, kansanedustajiin ja näiden avustajiin. Kysymyksiä herättivät pitkälti samat asiat kuin ohjausryhmässäkin: muun muassa tavanomainen asiointi viranomaisissa sekä satunnaisen vaikuttamistoiminnan ja merkittävän taloudellisen intressin määrittely puhuttivat. Työpajassa nousi esille myös huoli siitä, että avoimuusrekisteriä mahdollisesti käytettäisiin päättäjien ja lobbarien maalittamiseen. Osa työpajaan osallistuneista kannatti avoimuusrekiserisääntelyn ulottamista kuntiin.

- Seuraava ohjausryhmäkokous

.

Ohjausryhmä kokoontuu seuraavan kerran 14.6. Sovittiin, että tämän jälkeen pidetään vielä yksi kokous ennen kuin toimikausi päättyy 30.6.

1. **Kokouksen päättäminen**

Puheenjohtaja päätti kokouksen klo 10:00.

######